أنا طبعاً ما أتفق بأنهم صح في كل شي يسوونه لا، في أشياء واجد ولكن إحنا ليش دائماً نطالع الجانب السلبي، عندنا الجوانب الإيجابية واجد وأتوقع نفس ما إحنا تأثرنا بالعراقيين وتأثرنا بالسعوديين وباللبنانيين كان ممكن إن إحنا نؤثر فيهم. بل لزمن قريب كنا نؤثر فيهم، واجد منهم لما تتكلم معهم بحراني يعرفون لك، في أجانب يجون البحرين وما يتكلمون حتى اللغة العربية بس مع جلوسهم في البحرين فترات طويلة يعرفون عربي إحنا كان عندنا دكتور في جامعة البحرين يعرف عربي وكنا ندش (ندخل) عليه الصبح نقول له (سلام دكتور) وهو اسكتلندي، بريطاني ويرد (عليكم السلام)، نقول له (شخبار الجو اليوم؟) تتصور شنو يرد علينا؟ يقول (اليوم زين بس سبرة شوي)، هذا دكتور بريطاني عاش في البحرين ولأن الجماعة اللي يقعدون وياه وهو عنده حب التعلم تأثر بهم وصار الواحد يروح ويتكلم وياه ويرد عليه، ناس واجد تقول لهم (سبرة) وما يدري ويش يعني (سبرة)، لها الدرجة إحنا تخليّنا عن ثقافتنا وفي غيرنا يدورها.